På vill flukt fra vannmassene
- Etter at et dike brast, steg vannet rasende fort. På et blunk sto det halvannen meter over gulvet i første etasje, forteller Löfflmann. Paret bor i Deggendorf-området i Sør-Tyskland, ett av områdene som er hardest rammet av flommen. Titusenvis av mennesker er blitt bedt om å evakuere mens brunt flomvann legger stadig større områder under seg i Tyskland, Østerrike og Tsjekkia. I Ungarn forbereder de seg nå som best de kan. Vannstanden steg torsdag i Donau, i sideelva Isar og i Elben. Oversiktsbilder fra flomområdene viser flere steder bare røde hustak som stikker opp av vannmassene.Onsdag fortalte redningsmannskapene hvordan de reddet folk fra hustak i området. Både helikoptre og båter er satt inn for å hente ut de som er strandet i vannmassene.Rundt 2.000 mennesker har flyktet i Deggendorf i delstaten Bayern og etterlatt seg alt de eier og har. - Det er ubeskrivelig ille, sier en sjokkert delstatsminister Horst Seehofer etter å ha fløyet i helikopter over Deggendorf. Til nå har 16 mennesker mistet livet i flommen. Åtte har mistet livet i Tsjekkia, fem i Tyskland, to i Østerrike og en i Slovakia. Fire personer er i tillegg savnet i Tsjekkia.Flommen ruller nå videre mot Nord-Tyskland, og fram mot helgen regnes det med at den vil nå sitt høydepunkt i den store elva Elben. Også i elvene Oder-Neisse og Spree ventes flommen å kulminere i løpet av de nærmeste dagene. Redningsmannskaper og frivillige jobber på spreng med å sikre diker og flombeskyttelse. Regjeringen i Berlin har allerede varslet bevilgning av 100 millioner euro eller vel 760 millioner kroner i strakshjelp til flomofrene.Mens flombeskyttelsen i Tsjekkias hovedstad Praha ser ut til å ha holdt, er byen Usti hardt rammet. - Det er synd. Hadde de vært en meter høyere, kunne det vært nok. Det gikk fort, vannet steg svært raskt, sier en politimann i byen. Innbyggerne forteller at hjemmene deres nå plyndres etter at 11.000 fikk beskjed om å evakuere. - De brakk nesen min, jeg har vondt i siden, det er noe galt med ribbeina, forteller servitøren Ladislav Kratochvil etter å ha møtt tre plyndrere om natten.I den tyske delstaten Schleswig-Holstein lengst i nord kan atomkraftverket Krümmel bli sikret med mobile vegger hvis flommen i elva Elben øker over helgen, slik det er frykt for. Krümmel er riktignok for tiden ikke i drift. Men en talsmann for driftsselskapet Vattenfall sier ifølge nyhetsmagasinet Der Spiegel at anlegget er helt avhengig av pålitelig forsyning av strøm for å kunne holde brukte brenselstaver nedkjølt. Derfor overveier ledelsen ved anlegget sør for grensen mot Danmark nå for første gang å ta beskyttelsesveggene i bruk. - Takket være våre forhåndstiltak er alle vesentlige deler av kraftverket tørre og beskyttet, sier en Vattenfall-talsmann til Manager Magazin Online.
Gisela Löfflmann og mannen Hans fra byen Fischerdorf sør i Tyskland fikk bare med seg undertøy og litt annet da de måtte flykte fra flommen.